
			I

			O padre Fausto Ares achábase no inicio da madurez e o seu físico desbarbado, de estatura mediana e algo entrado en carnes, representaba, nunha primeira impresión, a afable imaxe dunha persoa bondadosa e solícita. Unha consideración aproximativa só desmentida parcialmente por algún esporádico arrouto, froito da súa difícil ocupación. Estaba destinado como administrador, e reitor provisional, no studium de Monterrei dende o curso anterior, no fermoso val do sur da Galicia interior, a carón da raia portuguesa, franqueado polas terras montañosas da Seabra nos seus límites orientais e a inmensa chaira da Limia ao poñente. O estudio estaba localizado preto da antiga fortaleza medieval que servira de base para as accións militares durante os frecuentes enfrontamentos entre Galicia e o seu antigo condado portucalense. O padre Ares aínda lembraba as reducidas estancias do antigo colexio e as estreiteces polas cales pasaran anos atrás antes de trasladarse ao novo edificio, a case cincocentas varas ao sur da acrópole. Os condes foran moi xenerosos, en vida de don Alonso de Acevedo e do seu fillo o conde don Xerome, cedendo parte dos seus apousentos para instalar o primitivo colexio nas dependencias do pazo condal e, máis tarde, promovendo a construción do novo edificio. Era unha bendición que a viúva de don Xerome, a condesa dona Inés de Velasco, estivese decidida a seguir coa obra do seu defunto esposo e dos antepasados da moi nobre casa dos Fonseca, Zúñiga e Acevedo, afanados coa idea de crear no val unha universidade ao estilo de Salamanca ou Compostela. A morte prematura do último conde deixara inconcluso o ambicioso proxecto e as cambiantes circunstancias non permitían aventurar un desenlace acaído a esa brillante pretensión. Aínda que a Compañía era un dos principais defensores da idea, o padre Ares conformábase, entre tanto, con que se lles prestase a necesaria axuda para o mantemento do colexio, e que o bispado e a condesa aceptasen subministrar a renda suficiente para a súa continuidade permitindo culminar con éxito o resto das construcións. A localización do estudio non era a máis axeitada para a educación do seu numeroso alumnado, atraído pola merecida fama do establecemento. Os estudantes acudían en masa dende diversos puntos da comarca e do resto da xeografía galega, incluso dende Portugal e das distantes terras de Castela. Pero non quedaba outra que resignarse humildemente ás limitacións e retos daquel lugar deseñado con maior virtude para outros mesteres. O saneamento era deficiente, escaseaba a auga e a acrópole achábase frecuentada por toda clase de individuos, algúns de dubidosa reputación e conduta pouco apropiada. Preocupáballe de maneira especial algún aspecto, especialmente sórdido, da feira mensual. Os dezaseis de cada mes tiñan que aturar a convivencia cos rudos e descoidados tratantes e outros feirantes que viñan comerciar co gando e os produtos da terra. O máis grave adoitaba suceder despois de facer o negocio. Manifestando gran deleite e desvergoña aquela xente impía pasaba o resto da xornada na mancebía, a escasa distancia das vivendas en que tiñan pousada os alumnos do estudio. Un espectáculo nada edificante, as condutas disipadas non eran o mellor exemplo para estimular o comportamento virtuoso dos seus pupilos. Na peor tradición laica, unha cousa levaba a outra, e algúns deles, ademais de aprender gramática e teoloxía, apremados polos ardores da mocidade, xa aproveitaban para iniciarse nos equívocos lances da concupiscencia que a módico prezo lles procuraban naquel infame prostíbulo ambulante, onde apenas conseguían algo máis que algunha infección venérea. Escoitara que dona Inés estaba redactando unhas constitucións nas que quería afrontar ese e outros asuntos relacionados coa conduta cívica dos seus vasalos e autoridades, pero parece que ía algo retrasada a súa elaboración. Os males non paraban aí. As únicas vantaxes da fortaleza, e da súa área de influencia máis inmediata, eran as militares. No inverno a chuvia e o frío facían difícil a estadía e no verán un sol de xustiza e a escaseza de árbores resultaba abafante para os seus moradores; vivían moito mellor os habitantes do val nas súas ben construídas aldeas. Na chaira posuían auga abundante e grandes hortas, ademais de frondosos pomares e fértiles terras de labranza con que facer fronte, con certa comodidade, ás necesidades cotiás. Os seus lamentos non eran tanto por causa dos sufridos padres do colexio, senón polas inclementes estreiteces dos seus queridos alumnos. Os estudantes pasaban apuros para buscar un aloxamento axeitado, as escasas vivendas da acrópole e a súa reducida capacidade para dar acubillo a case cincocentos mozos constituía un grave problema difícil de resolver. Esa circunstancia obrigaba a moitos deles a desprazárense ás aldeas próximas coas conseguintes dificultades nos días de mal tempo. A Compañía xa suxerira ao antigo conde o traslado do colexio ao val, pero nin el quixo nin os seus herdeiros estaban en disposición de escoitar tales recomendacións: ou Monterrei ou nada. Secasí, aínda que as condicións hixiénicas dos escolantes deixaban moito que desexar, absorbéndolle moito do seu tempo na busca de solucións, había outros asuntos de maior alcance que o tiñan preocupado. O curso ía algo máis de mediado e unhas novas que acababan de chegarlle producíanlle sentimentos contraditorios. Había uns meses que a condesa se trasladara de Salamanca para facerse cargo das súas posesións por unha longa tempada, mentres os seus fillos maiores guerreaban en Portugal. Non era unha estadía puntual, viñera acompañada pola súa garda e un séquito formado polos seus fillos máis pequenos, familiares e persoas de confianza. A presenza de dona Inés era providencial para acelerar as obras da nova igrexa, tiña sona de ser unha muller decidida e temperada, pero un rumor procedente de Salamanca apuntaba a que os motivos do traslado ás súas posesións do sur da Galicia podían deberse a outras razóns. A condesa quedara viúva moi nova e a súa piadosa e irreprochable conduta estaba salpicada por algúns falares que podían alterar a relativa tranquilidade daquelas plácidas terras. A eses malvados murmurios contribuía a presenza na fortaleza do seu primo, don Alonso de Tovar, un garrido funcionario do séquito condal moi unido a dona Inés. No entanto, Ares víase na obriga de admitir que o traslado da condesa dende Salamanca ao distante dominio monterrexense resultaba de difícil comprensión. A cidade do Tormes estaba no seu apoxeo, coa súa universidade a pleno rendemento, o lugar máis cómodo e adecuado para a educación dos seus fillos menores e sobriños. Había quen aseguraba que o afastamento da condesa do seu lugar de residencia respondía á desconformidade coa dura escola salmanticense rexida con contumaz celo polos dominicos, máis partidarios da predestinación que do libre albedrío. Dona Inés compartía a posición doutrinal da orde de Ignacio de Loiola, máis acaída ao seu xuízo para combater o determinismo luterano. A polémica teolóxica distaba de estar resolta nas alturas, e a posición da Compañía, aborrecida polo Santo Oficio, encontrábase nunha situación difícil. Aínda que contaba con algúns aliados poderosos entre a nobreza a Compañía non podía esquecer que os dominicos dispoñían da discreta aquiescencia do rei Felipe. En Roma, máis eclécticos, quizais por estaren familiarizados coas sutilezas teolóxicas, inclinábanse pola convivencia pacífica entre as dúas correntes doutrinarias. Fosen cales fosen as verdadeiras circunstancias da estancia, quizais a proximidade ideolóxica dos últimos condes de Monterrei aos ignacianos explicase a decisión de dona Inés. Porén, os que a coñecían sabían que os vínculos coa Societas eran máis amplos que a cuestión educativa, a condesa entroncara coa familia de Francisco de Borja ao casar unha sobriña súa cun neto do famoso membro da Compañía. No entanto, ultimamente proliferaban os problemas na acrópole, como se o diaño e a súa corte satánica se empeñasen en non deixalo vivir en paz de espírito. Tratábase de problemas de natureza diferente á teolóxica ou doutrinal. Comentábase na acrópole que algún pupilo seu, membro do séquito condal, acudía con certa frecuencia ao infame bordel ambulante e iso podía acabar nun escándalo, un feito que resultaría pouco adecuado para a boa marcha do colexio e, aínda menos, para o pequeno seminario da acrópole que tamén rexentaba a Compañía por encargo do bispado de Ourense.

		

	
		
			II

			En Castela, no Consello da Suprema e Xeral Inquisición, había temor polo futuro. Unha sombra ameazante pairaba sobre a cristiandade, percepción que acentuaba a resistencia dos dominicos aos cambios dos últimos anos. A actitude tradicionalmente susceptible e vixiante da Suprema foise transformando nunha aberta hostilidade que non tardou en trasladarse aos tribunais de distrito. O de Valladolid non foi unha excepción, alí o doutor Quixano de Mercado, antigo delegado do Santo Oficio para Galicia e quizais o máis conspicuo dos seus maxistrados, amosaba unha especial teimosía coas malas influencias que supoñían os portos galegos e a fronteira portuguesa para a fe católica. Pero esta vez, o problema distaba de ser unha cuestión meramente relixiosa. Os negocios portuarios cos buques mercantes da Europa luterana e a chegada de xudaizantes portugueses convertéranse nun motivo de preocupación política para a Coroa, unha vía que podían utilizar os seus inimigos do norte para importunala. Esa foi a razón de que o rei apremase a Inquisición a establecer dunha vez o tribunal do Reino de Galicia e, sen perderse en máis andrómenas e requilorios administrativos, poñer couto á extrema tolerancia doutrinal con que se conducían os naturais do país da fin da terra. O proceso de constitución do tribunal de Compostela derivara nunha incomprensible cadea de despropósitos ao longo de tres interminables quinquenios. A peculiar organización territorial do país, organizado en múltiples señoríos dotados dunha ampla autonomía, constituía unha realidade inaprensible para as preclaras mentes da meseta. Non comprendían como a piadosa institución da Santa Inquisición, en vez de ser recibida cos brazos abertos, suscitaba tanta aversión entre a fidalguía e a nobreza galaica, ademais de arcebispados e mosteiros, opostos con inusitada firmeza á intromisión xurisdicional, aos autos de fe e ao seu excesivo rigorismo. Nunha das liortas ata chegou a intervir o conde de Monterrei, expulsando os inquisidores do seu antigo pazo compostelán, indignado coa conduta desapiadada e agresiva do Santo Oficio que convertera as tranquilas e pacíficas estancias da ilustre vivenda dos Ulloa en cárceres e cámaras de tortura. Necesitáronse ata catro intentos para asentar o tribunal en Compostela e iso sucedeu, finalmente, da man do cóengo Diego Alba que tamén exercía como catedrático da Universidade da cidade apostólica. Levaba moitos anos na Galicia e entendía mellor o espírito galaico ca o estrito de Mercado e os seus fiscais. Era coñecido que o doutor Alba, que traballara co de Valladolid nos seus últimos anos de estancia no país, mantiña con el grandes discrepancias, ata o extremo de desembocar nunha guerra xorda entre os dous e, incluso, nun litixio ante a Suprema. Ao final, a liorta rematou coa separación definitiva de Quixano de Mercado do tribunal galego. A ausencia do furibundo inquisidor non significaba que o pensamento da Suprema desaparecese da Galicia, para esa función estaba o segundo responsable do tribunal de Compostela, o licenciado Diego de la Cantera, enviado dende Valladolid para equilibrar a excesiva tolerancia do doutor Alba. A relación entre os dous inquisidores resultara moi conflitiva dende o primeiro momento debido á especial crueldade e o carácter intrigante do novo enviado. Semellaba unha maldición, volvíanse repetir os mesmos problemas que con Mercado. En pouco tempo, De la Cantera condenou á fogueira un inglés e dous franceses de La Rochelle, presos nos portos galegos, ademais de enviar a galeras a un mozo de curta idade, feito que incluso lle valeu unha advertencia do Consello da Suprema por exceso de celo. Pero máis alá da súa coñecida afección á truculencia, o pensamento do enviado de Valladolid era un fiel reflexo do criterio dos seus superiores en todo o concernente ao combate sen cuartel dos comerciantes dos países do norte de Europa, sospeitosos de luteranismo, e dos xudeoconversos e xudaizantes portugueses que pasaban con frecuencia a Galicia. Como colofón, entre as teimas do segundo inquisidor, era notoria a súa hostilidade cos «xesuítas», un termo que utilizaba de forma pexorativa para designar os membros da Compañía de Xesús. Na súa opinión, a confirmación por Paulo III desa orde fora unha lixeireza do papa, «que Deus o perdoe». De que outra maneira se podía cualificar esa decisión, despois dos procesos que se seguiran contra o fundador, e algúns dos seus epígonos, por sospeitas de erasmismo e mesmo de proximidade cos alumbrados? Ben é certo que na época da bula de confirmación por Xulio III a Compañía fixera os aggiornamentos necesarios para non desentoar na constelación de ordes relixiosas da cristiandade e a súa obediencia papal quedara acreditada, ademais de desenvolver unha importante actividade fronte aos seguidores de Lutero. A adhesión formal á ortodoxia romana era condición indispensable e así se facía constar nas Regras da Compañía. Ata aí nada que obxectar; emporiso, non todo se podía resolver con puras formalidades, o problema era máis profundo e viña de lonxe. Diego de la Cantera opinaba que o finado emperador Carlos fora demasiado tolerante cos luteranos, ademais dun imprudente adepto ás ideas de Erasmo, e agora debían endereitar tanta desidia, unha tarefa que resultaba máis levadía co apoio decidido do seu fillo Filipe. Mais ese mal non ía ser fácil de extirpar, os da Societas beberan desas fontes durante moito tempo e por riba, grazas ao carismático Duque de Gandía, lograran instalarse na corte gañando unha enorme reputación entre a nobreza, e unha importante expansión como organización eclesiástica. Para De la Cantera, coa cobertura do principio da acomodatio fixeron crer a todo o mundo que eran a orde que a Igrexa necesitaba para enfrontar o luteranismo, pero a el non o ían enganar tan facilmente como ao doutor Alba. Para el, o obxectivo encuberto da Compañía e dos seus promotores era desprazar os dominicos, os gardiáns da ortodoxia, e ocupar o seu lugar. Secasí, os xesuítas estaban lonxe de representar os mesmos valores que os vellos heroes da orde de santo Domingos de Guzmán, curtidos por séculos de loita contra a herexía. Sabía, grazas á inspiración do Espírito Santo, que baixo esa pátina de aparente rigorismo aniñaban xudaizantes, falsos conversos e outros individuos de dubidosa praxe cristiá. Compartía co venerable teólogo Melchor Cano a consideración de que o fundador da Compañía fora un individuo con claros síntomas de desvarío mental e que as súas prácticas gardaban certa coincidencia coas dos últimos herexes hispanos. Se ben era certo que dende 1559 o Imperio virara con enerxía cara a posicións inequivocamente contrarias á Reforma luterana, referendadas de forma brillante polo último concilio, a Compañía non lograra afastar dela as sospeitas sobre a súa honorabilidade. O pensamento inquisitorial de Diego de la Cantera, modelado na ortodoxia de Trento e na larga tradición dominica, era invulnerable a calquera desviación doutrinal e inaccesible ao desalento. Era algo do que se sentía moi orgulloso e que non permitiría a ninguén cuestionar.

			Pero nin sequera nas familias mellor achegadas é posible a unanimidade de criterios, algo que semellaba aínda máis difícil nunha congregación con notorios extremistas como De la Cantera. Ese era o caso dun dos seus subalternos máis brillantes, que adoitaba conducirse por criterios máis permeables coa complexa realidade do país, procurando non caer vítima do rigorismo doutrinal. Como á maioría dos seus paisanos, ao licenciado Xoán de Freixedo, en funcións de fiscal auxiliar do tribunal de Compostela, non lle agradaban os excesos, e os que o coñecían xulgábano con respecto, incluso admiración. Recoñecían nel a un home de fino intelecto, unha calidade que a súa madurez e unha notable delgadeza de mirada intelixente aínda acentuaban máis. Freixedo era un home pouco corrente. De orixe fidalga, de novo pertencera aos Terzos, e as súas inquedanzas culturais levárano a viaxar por media Europa. Admiraba os xenios que proliferaban nas cidades estado italianas, especialmente a Da Vinci, que encerraba na súa persoa o arquetipo de pensador, artista, inventor e humanista dos novos tempos. Infelizmente, as vantaxes dunha vida civil e independente non están garantidas de por vida e a sorte pode virar de repente e cambiar o proxecto vital dun día para outro. E os fados acabaron xogándolle unha mala pasada. Para outros, quizais, as circunstancias que o obrigaron a tomar a inesperada decisión de apartarse da súa vida anterior non serían contempladas de forma tan dramática, pero cadaquén, segundo el pensaba, ten a obriga de resolver os seus problemas de acordo coas súas conviccións e circunstancias. E, para Freixedo, despois daquel desgraciado desengano amoroso, a entrada no Santo Oficio fora a decisión máis adecuada: celibato e vida disciplinada, dedicación ao estudo e a facer o ben. Entendía o seu traballo coma unha forma de impartir xustiza, o que non impedía sentir certa incomodidade, nalgunhas ocasións, coa actitude discrecional da institución e dalgúns dos seus funcionarios. Procuraba ser un home xusto, pero era demasiado apaixonado para manter a frialdade dos cínicos. Igual que se conducía con benevolencia cos pobres e desamparados, non dubidaba en ser implacable cos vaidosos e malvados. Pero sería errado xulgar a personalidade do licenciado como a dun ser humano corrente, vítima de prexuízos de curto alcance e de fácil arroutada. Fronte ao formalismo superficial e a rixidez do regulamento, Xoán de Freixedo amaba e cultivaba a razón. Se se permitía algún pracer era o de pensar. Desfrutaba avaliando os diferentes enfoques para a resolución dun problema ou a emisión dalgún xuízo sobre calquera dos asuntos que debía enfrontar acotío. Esa faceta ecléctica da súa personalidade non lle creaba demasiados amigos entre os maxistrados achegados ao Consello da Suprema. Pero non escollera o oficio para agradar aos seus superiores, nin tampouco estaba disposto a deixarse levar polo estrito canon dos homes da chaira castelá, pouco proclives a contemplar de forma ecuánime os matices propios dos galaicos, moi compenetrados cos ciclos da natureza, nun país de vales farturentos e frondosos bosques, en contraste coa sequidade da meseta e o carácter adusto das súas xentes. Malia esas consideracións pouco compracentes apreciaba nos casteláns o seu carácter estoico e as virtudes da lealdade e o compromiso. Con todo, para o mantemento dun Imperio formado por pobos diversos non bastaba dispoñer dun centro con autoridade. Non se podía descoidar a atención do peculiar; ao contrario, era preciso respectar as particularidades, algo que os gobernadores e altos cargos da corte non facían sempre co mellor criterio. Sabía do esforzo despregado por algúns nobres do país, como os condes de Lemos e Gondomar, e mesmo da simpatía expresada pola Casa de Monterrei, para lograr o pleno recoñecemento do Reino de Galicia polas Cortes do emperador, e aplaudía ese xusto proceder. Era dos que consideraban preciso recuperar os antigos dereitos, arrebatados de forma pouco digna pola raíña Isabel no século anterior despois do sanguento enfrontamento coa nobreza galega. O éxito desa empresa axudaría a mellorar a gobernación do reino galaico e a recompensar algo dos importantes esforzos que Galicia facía polo Imperio. Quizais era demasiado inxenuo. A política da corte estaba fóra do seu alcance e xa tiña bastante con exercer as súas responsabilidades administrando as miserias do cotián. A pesar de todas as dificultades, o seu traballo na sede do Santo Oficio en Compostela transcorría con certa independencia, como man dereita de Diego Alba. Estaba convencido de que o primeiro inquisidor era a persoa idónea para dirixir o tribunal galego, afastado dos ríxidos procedementos que gastaban na sede central da Santa Inquisición. Unha das mellores virtudes do doutor Alba era a de ser un home aberto á colaboración, cun tacto especial para saber escoitar. Un verdadeiro agasallo traballar cunha persoa de virtudes tan exquisitas. Feliz de contar coa súa confianza, non era a primeira vez que don Diego delegaba a solución dalgúns asuntos nas súas mans, ao contrario que os de Valladolid, máis reticentes a compartiren competencias. Todas esas circunstancias levábano a sospeitar que a encomenda que acababa de recibir ía alterar o acontecer do seu tranquilo e acomodado emprego. De la Cantera, o segundo do tribunal, aproveitara a ausencia do doutor Alba, de viaxe polas terras de Noia, para confiarlle unha misión nos afastados dominios do condado de Monterrei. Había que indagar sobre un asunto do cal tivera noticias uns días atrás. Foi toda unha sorpresa recibir ese inesperado encargo, quizais debido ao exceso de traballo que arrastraba o segundo inquisidor, sempre tan celoso dos seus asuntos. Para realizar ese labor o máis adecuado sería encargarlle o traballo a un funcionario cualificador e, posteriormente, sobre as súas pescudas establecer na fiscalía a acusación que procedese, pero o maxistrado De la Cantera quería garantir o procedemento intentando evitar os problemas de xurisdición ao ter que realizar a investigación no dominio da condesa dona Inés de Velasco. Era unha muller con fama de defender con firmeza os seus privilexios condais fronte a intrusos de calquera natureza, a Inquisición entre eles, e para iso cumpría un funcionario ben formado e con calidades diplomáticas.

		

	
		
			III

			Chegaran de mañanciña e xa estaban preparadas para encarar outra dura xornada, o seu era un oficio pouco agradecido, por non dicir desagradable as máis das veces, pero moi gratificante no económico. Permitíalles liberdade e independencia, uns privilexios ao alcance de moi poucos naqueles tempos. Non todas as feiras eran iguais, nin polos ingresos da xornada nin pola clientela e, sen dúbida, de todos os lugares que frecuentaban, aquel era un dos mellores para o seu negocio. Ata hai poucos anos era difícil superar a Allariz, onde había unha feira moi dinámica, con grande afluencia de tratantes e xentes de posibles sempre dispostos a gastar o seu diñeiro pasando un momento de pracer, un simple desafogo moitas veces, con aquelas rapazas xeitosas e ocorrentes do sur de Ourense con sona de boas amantes. Mais, dun tempo a esta parte, Monterrei deixara atrás a vila allaricense, especialmente no último ano, grazas á notable presenza de estudantes do colexio monterrexense. A demanda carnal aumentara tanto que algunhas veces non daban abasto e había que escorrentar os máis novos, case impúberes, pero igual de fogosos e destemidos que os dos últimos cursos. A boa marcha do negocio permitíralles o alugueiro dun cuarto na taberna de Amalia, algo desamañado e sen máis mobiliario ca un vello xergón de la e unhas sabas de liño cheas de remendos. Levaban no lombo tantas batallas amorosas que saltaba á vista o ludre acumulado por canto porcallán visitaba o bordel. A pesar do aspecto sórdido da estancia, de farrapenta moblaxe, non se coñecía que ninguén protestase. O decorado parecía estar en concordancia coa dignidade do tugurio e dos seus visitantes. Ao rematar a xornada, as meretrices collían o seu carromato, ao que lle xunguían dúas mulas, e o pintoresco grupo que formaban as seis mulleres tiraba para a seguinte localidade, de feira en feira. Só daban servizo as máis novas; Eufemia, nos límites da vellez, era a responsable de atender as mulas, e Carlota, a xefa da comitiva, encargábase da economía, de contratar os alugueres e da xestión dos encontros amorosos. Xa ía algo maior para aquelas xoldas e estaba pensando en deixarlle o negocio a Catarina, a máis espelida das súas pupilas, pero intuía que a Cata aspiraba a deixar o mundo sórdido da mancebía ambulante e dedicarse a algo máis produtivo e menos perigoso. Non se trataba de prexuízos morais, Catarina había tempo que deixara de preocuparse por tales formalidades sociais, senón de puro pragmatismo. Ao contrario que o resto das compañeiras, ademais de procurar compracer os desexos dos clientes, gustaba de estudalos; quería saber das súas inquedanzas e en que negocios andaban metidos. Esa información proporcionáballe novas perspectivas e permitíalle albiscar un mundo diferente do que vivira dende nena, miserento e cheo de dificultades. Así e todo, aínda que case nada daquela actividade podía cualificarse de agradable, algunhas veces xurdía algo diferente. E, quizais, nesa categoría debería incluír a Xerome, un mociño que coñecera nesa feira apenas dous meses antes, estudante no colexio dos frades e moi diferente da maioría dos clientes do bordel. Un rapaz culto, amable e xeneroso, interesado en iniciarse nas artes amatorias. Pouco máis novo ca ela, andaría nos dezasete, e quizais algo máis vello que outros estudantes que acostumaban frecuentar o lupanar. Cando o coñeceu era aínda algo inocente, pero Xerome aprendía e maduraba rápido e daquela timidez inicial só quedaba a frescura dun rapaz novo. A Cata non era das que se deixaban atrapar polos sentimentos, coñecía moi ben cales eran as súas obrigas e as limitacións que lle impuña o oficio. Carlota xa lle advertira que non podía encariñarse cos clientes, ese tipo de relación sempre acababa mal. Sabíao ben, pero aquel rapaz tiña algo especial e no seu peito debatíanse sentimentos contraditorios que intentaba ocultar como mellor podía. E por agora non lle ía mal, a pesar de que a vella alcaiota, sempre atenta ao seu negocio, vixiaba de cerca os encontros das súas mozas cos clientes. A Carlota chamoulle a atención que aquel estudante esixise que as súas citas carnais se producisen ao inicio da xornada, como se o rapaz non quixese compartir os infames efluvios e inmundicias dos demais usuarios do prostíbulo. Ningún dos seus clientes de sempre reparaba nesas minucias, por iso non se podía dicir que o comportamento do rapaz fose demasiado normal, todos sabían o que había alí. O pensamento de Carlota eta atinado, salvo polos repugnantes aromas dos feirantes precedentes pouco importaba que se fose o primeiro da mañá ou o último, as infeccións e enfermidades que puidesen transmitir as mulleres non eran cousa do momento escollido. No entanto, aqueles singulares visitantes, tan novos e de finas maneiras, tampouco se podían considerar coma o resto dos que frecuentaban o lupanar e os estraños reparos eran facilmente comprensibles pola idade e o rango social dos seus estirados clientes. Estaba Carlota nesas reflexións cando se decatou de que o estudante madrugador acababa de chegar á taberna. Era moi cedo, estaba alborexando, e ninguén se acercara aínda por alí. O rapaz era un mozo de bo ver, non moi alto, de pel branca e pelo louro, e as vestimentas denotaban unha orixe nobre, de familia acomodada, algo que confirmaban as súas maneiras, medidas e parsimoniosas. O seu carácter comedido e de poucas palabras, pero preciso na linguaxe, confundíase ás veces coa característica arrogancia das clases altas.

			—Bo día señora, desexo ver a Catarina, pode chamala?

			—Aínda é moi cedo para a faena, rapaz –respondeu Carlota–. Cata foi ata á fonte a lavar algunha roupa, coido que estará a chegar. Hai que aproveitar o día, así secará logo. Pero agarda, home, enseguida a chamo.

			—Non se moleste, xa me acerco eu –dixo, lacónico, o visitante sen agardar máis explicacións.

			Carlota fixo un xesto de leve contrariedade, amoláballe o carácter distante daquel amante do albor. Botoulle unha mirada de esguello e pensou para si mesma «mira este, que aires se dá; anda, vaite coa Cata, pero ten coidado, non che caia o carallo a cachos». Xerome, degoirado por encontrarse co seu amor ambulante, nin se decatou da súa falta de tacto coa vella e enfilou cara á fonte, só preocupado por abrazar a Catarina e sentir de novo o contacto da súa pel. Un mes de espera era demasiado tempo e uns minutos de pracer demasiado pouco para apagar os seus fogosos desexos. Notaba que aquela moza estábaselle facendo imprescindible, colléralle afecto e mantiña con ela unha complicidade coma se fosen amigos de toda a vida. Non descoñecía os riscos daquela relación, pero prefería non pensar neles. Deixou de darlle voltas ao asunto e, presto, rodeou a acrópole e baixou polo camiño que conducía ata o único pozo de auga que había preto do lugar. Carqueixas e queirogas tinguían o monte coas súas cores amarelas e purpúreas, e o tomiño exhalaba suavemente o seu arrecendo perfumando aquela fresca mañá de primavera. Ao fondo, xa se divisaba a carballeira que rodeaba a fonte. Cando comezaba a adentrarse no bosque oíu un murmurio, parecía de persoas que discutían. Non había dúbida, o rumor procedía da fonte. As voces éranlle familiares e sentiu certa alarma. Amparándose nas sombras do abrente e na frondosidade da carballeira buscou un lugar onde puidese observar que sucedía. O que viu sorprendeuno bastante. Era o padre Ares, discutía con Catarina. Que faría alí, tan cedo, o reitor do colexio? Prestou atención e puido oír a conversa.

			—… mira manceba, non me gusta nada o voso negocio. Sen dúbida, unha nefasta influencia para calquera servo do Señor, pero a min preocúpame de forma especial o que lles aconteza aos meus alumnos. A algún ídeslle causar un desgusto.

			—Padre –retrucou Catarina cun aceno de cortesía forzada–, esas cousas débeas falar coa señora Carlota, eu só cumpro co meu traballo.

			—A esa indigna ocupación túa chámaslle traballo? As mulleres coma vós nunca traedes nada bo e a mancebía está alterando a normal actividade do noso alumnado.

			Catarina levaba unha camisa branca de liño que apenas disimulaba as turxescencias duns peitos perturbadores. A animosidade do frade, lonxe de arredala, fixo que adoptase unha actitude máis provocadora. Botou a longa melena cara atrás e tirando da súa retadora mirada de ollos verdes apoiou ambas as mans nas cadeiras e respondeulle con seguridade ao seu interlocutor.

			—Señor frade, non sei como un día ao mes de divertimento pode ser tan grave para a instrución dos estudantes, e tampouco veñen tantos a vernos –mentiu, sen poder evitar un ton sardónico–. Despois de todo, deberían estarnos agradecidos por darlles desafogo a algúns dos seus mociños. Din que así poden concentrarse mellor nos estudos.

			—Como te atreves a falarme dese xeito? –Fausto Ares encaixou mal a sorna pouco disimulada das palabras da rapaza e xa comezaba a perder a paciencia con aquela desvergonzada–, terei que falar coa condesa para evitar que ese lupanar estrague o noso labor.

			—Padre, faga o que a vostede lle pareza, xa lle dixen que falase coa Carlota. De todas as maneiras, direille algo que non lle vai gustar. Para que os rapaces non vaian a putas primeiro deberían dar vostedes exemplo.

			A insolencia da meretriz non era ningunha novidade, pero a velada acusación da rapaza colleuno desprevido.

			—Que queres dicir? Fala claro, manceba do demo!

			—Que moito acusarnos de corromper os estudantes, pero algúns frades ben que utilizan os nosos servizos.

			—Que dis, mala pécora! –O padre Ares estaba colérico, mais contivo a súa ira pensando que era mellor coñecer de que estaba falando aquela insolente–. A acusación que acabas de facer é moi grave, e non teño noticias de que se vise ningún relixioso frecuentando esa repugnante mancebía.

			—Xa, iso é certo padre, os curas non veñen ata a casa de Amalia por medo a que os vexan, pero hai moitas maneiras de dar satisfacción aos nosos clientes –manifestou Cata de forma enigmática–. Algunhas veces facémolo de paso que andamos o camiño de volta, xa se encargan eles de pararnos para refocilar entre as xestas floridas.

			A revelación da moza deixouno sen palabras. Só pensar na imaxe dos lúbricos frades levantando a sotana resultaba demasiado nauseabundo. Optou por acabar a conversa e marcharse, non sen antes lanzarlle unha ameaza velada á Cata, mirándoa con ademán grave.

			—Andádevos con coidado, estades advertidas! Malditas…

			O adxectivo final resultou inintelixible. O padre colleu o camiño de volta, indignado coa disposición insolente da moza, tan nova, afouta e desinhibida. Intentou relativizar o desagradable encontro apelando á caridade cristiá. Probablemente, pensaba, a súa vida miserable apartáraa axiña da etapa idílica da puberdade, se é que algunha vez gozou dela, para sepultala na lama da indecencia máis impía. Porén, a conduta pouco edificante dalgúns relixiosos non lle era unha nova descoñecida. Sabía da vida disoluta de moitos frades, máis interesados nos praceres terreais da concupiscencia que na observación da doutrina da Igrexa, e non podía deixar de meditar sobre a estraña natureza da condición feminina. Cada vez comprendía mellor o pensamento do padre Ignacio. Na súa mocidade, Fausto Ares cría que o santo fundador esaxeraba cando sinalaba que coas mulleres había que poñerse en garda, con elas nada estaba a salvo. Co paso dos anos, concordaba máis con esa faceta do pensamento ignaciano. O padre Ares marchou do lugar apresurándose para chegar a tempo ao oficio relixioso da mañá que se celebraba antes do comezo das clases. Xerome coidou de se agochar evitando ser descuberto; nunca vira o padre Ares nun estado de alteración coma aquel e cando o perdeu de vista no alto da congostra foi ao encontro da súa amada. A visita do reitor do colexio deixara a Catarina dubitativa e pouco disposta para os lances amatorios. Cando viu a Xerome, ademais de sorpresa, tivo un sentimento de contrariedade, ao revés que o seu amante.

			—Xerome! Que fas aquí, non te cruzaches co cura?

			O mozo fixo un aceno negativo coa cabeza, como se o que acababa de ocorrer non tivese ningunha importancia.

			—Non debes preocuparte, o padre reitor só intenta protexer os seus alumnos. Os estudantes non somos monxes, nin fixemos votos de castidade, pero é razoable que faga algo para evitar que se lle descontrole a parroquia.

			—Non sei, ese cura nunca falara comigo e non me pareceu que viñese con boas intencións. E ti non deberías estar aquí, se nos ven os curas imos ter problemas. 

			Xerome intuíu que a incursión do padre Ares estaba a punto de estragarlle a súa ansiada cita mensual e iso era algo que non entraba nos seus plans. Achegouse a ela e deulle un bico intentando atraela aos seus brazos, pero Catarina non estaba para festas.

			—É mellor que hoxe non esteamos xuntos –manifestou a rapaza rexeitando con delicadeza o aloumiño.

			Xerome optou por non incomodala e acompañouna ata a taberna de Amalia. Aínda non se vía moito movemento e os feirantes estaban acomodándose nos seus postos. Cando chegaron ao lupanar a vella Carlota estábaos agardando, e ao verlles as caras enseguida se decatou de que algo acababa de pasar.

			—Non vos vexo moi contentos.

			—O padre do colexio díxome que estabamos estragando os seus estudantes –confesou a Cata, con preocupación–. Díxenlle que falase contigo, que eu só era unha mandada, pero parece que non fixo caso.

			—E non sabe vostede, señora Carlota –terzou Xerome, agora moi locuaz–, que ben lle respondeu Catarina ao padre reitor lembrándolle, antes de nada, que os curas deberían ser os primeiros en dar exemplo.

			A face da alcaiota volveuse tensa, amosando un malestar crecente raiando na indignación.

			—Enfrontácheste co padre reitor? Pensei que tiñas algo máis de caletre, rapaza. Agardo que, por culpa da túa lingua, as cousas non se poñan mal para o noso negocio. 

			De repente, Catarina comprendeu o alcance da súa conduta. Compunxida, relatou o seu encontro e Carlota, menos irada, mudou a cara nun xesto de preocupación. Era un mal síntoma que un cura tan importante se decidise a meter os fociños no negocio da mancebía.

			—Ben, este asunto só ten un camiño –sentenciou Carlota–. Se o frade falou contigo ti es a que debes resolver o problema.

			—Eu? Os estudantes van con todas.

			—Xa, aloucada, porén, creo que o que lle preocupa ao frade non é un alumno calquera dos que veñen aquí –observou Carlota mirando de esguello ao estudante, e endurecendo o ton–, xa me entendes.

			Xerome decatouse de que esa mañá os fados non lle eran moi favorables, pero aínda pensou por uns momentos en seguir adiante coa súa cita, non era dos que abandonaban a empresa co primeiro obstáculo. Insistiu, pero axiña cambiou de idea ao mirar a cara de poucos amigos de Carlota, co seu cello engurrado e ameazante. Quizais, o mellor sería desaparecer da mancebía e agardar a que as augas se serenasen. Outro mes máis de abstinencia era demasiado, tería que pensar nalgunha solución. Sen perder a compostura díxolles ás mulleres que tivesen calma, ademais de comprometerse a arranxar o problema que lles acababa de crear; as cousas volverían ser coma antes. Carlota non confiaba nada en que o rapaz puidese facer algo e a Cata admitiu que a vella tiña razón, agora comezaba a comprender que fora un erro manter relacións con aquel estudante.

		

	
		
			IV

			Tomáralle toda unha longa xornada cubrir, ao lombo do seu cabalo, as máis de trinta leguas que separaban Compostela de Monterrei. Xoán de Freixedo saíra co alborexar do día da cidade arcebispal e chegara á noitiña ao seu destino, despois de facer algunhas pequenas paradas para comer e repoñer forzas. Preocupáballe cabalgar no luscofusco sen escolta, un branco fácil para os salteadores, de noite xa era impensable tal mester, pero a ríxida economía do Santo Oficio non permitía gozar das sinecuras doutros altos estamentos, a pesar do incremento dos ingresos nos últimos anos. Por fortuna, as credenciais da Inquisición eran suficiente garantía para que lles abrisen as portas en calquera lugar, ben é certo que máis por medo a seren vítimas da acción discrecional dos inquisidores que por pía benevolencia. Por desgraza para os funcionarios da institución non sempre era así; algúns estamentos simplemente aborrecían a Santa Inquisición e amosaban o seu desprezo sen moitos disimulos. Algunhas casas da nobreza, máis das que cabía pensar, percibían o Santo Oficio como un organismo con demasiadas atribucións, un entremetido, e facían todo o que podían para moderar os seus ímpetos inquisitoriais e velar pola independencia da súa propia xurisdición. A Casa de Monterrei non era allea a ese sentir, pero o licenciado estaba de sorte, a condesa sabía manexar os asuntos complicados con diplomacia. Dona Inés era das que pensaban que non había necesidade de crear conflitos innecesarios. E así ocorreu naquela ocasión, cando Xoán de Freixedo se presentou no pazo condal foi recibido pola condesa con mostras de sincera cortesía e non dubidou en ordenarlles aos seus criados preparar un apousento acorde co rango do inquisidor, conforme á carta de presentación expedida por Diego de la Cantera. Foi unha sorpresa que o inquisidor declinase amablemente e con sentido agradecemento a hospitalidade da condesa, unha actitude humilde que contrastaba de forma notoria co comportamento displicente dalgúns altos cargos do Santo Oficio que tan ben coñecía. O austero visitante optara por hospedarse na reitoral da acrópole mentres durase a súa estancia en Monterrei, como tiña por costume nas súas viaxes. Unha medida precautoria que adoitaban tomar a maioría dos funcionarios do instituto inquisitorial en aras da súa independencia.

			—Como a vosa mercé prefira –concedeu a condesa, con plena comprensión da situación.

			Freixedo presentouse como fiscal auxiliar do tribunal de Compostela, e deseguida foi convidado a acompañar a dona Inés ata o salón magno onde os agardaba o seu curmán, don Alonso, membro destacado do séquito condal. As visitas do Santo Oficio sempre eran recibidas con certa prevención, incluso cun disimulado desagrado, sen caer nunca na descortesía. A condesa estaba convencida de que a autoridade da nobreza dependía do exercicio xusto e proporcional do poder, velando polo benestar dos seus vasalos e servos. Tamén era consciente de que, tan importante como a regra anterior, era cumprir fielmente o coidado ritual con que se acompañaba na vida cotiá. Algunhas veces rutineiro de máis, pero ese código especial e parsimonioso, afastado da proximidade vulgar do común, era enormemente práctico para amosar a verdadeira natureza do poder condal, situando a cada interlocutor no nivel que lle correspondía. Así, unha vez feitas as presentacións e establecidos os rangos de cadaquén, a ilustre dama invitou o visitante a explicar a misión que o traía a Monterrei.

			—Verá, excelentísima señora –manifestou o licenciado Freixedo–, como se indica na carta que acabo de entregarlle, fun humildemente comisionado polo maxistrado don Diego de la Cantera para tratar unha información confidencial relacionada con algunhas prácticas contrarias á doutrina da Igrexa nesta comarca. A miña modesta misión consiste en contrastar algúns datos e comprobar se hai caso para o Santo Oficio.

			—Actividades contrarias á doutrina da Igrexa nas miñas terras? –observou estrañada a condesa–, de que se trata en concreto?

			—Non nos é permitido falar dos asuntos sometidos a investigación, pero podo dicirlle que se trataría de prácticas pagás.

			—Paganismo…, houbo algunha denuncia? –terzou Alonso, sorprendido coa revelación–. A Casa non coñece nada sobre ese asunto, e a vosa mercé sabe que o procedemento habitual obriga o Santo Oficio a informar previamente ao conde, ou neste caso á condesa, por ser a que está presente neste momento nos seus estados, antes de proceder contra calquera dos seus vasalos e servos.

			—O que afirma vosa Señoría é certo, mais non se trata dunha denuncia formal, senón dunha información que chegou a oídos do tribunal e que debemos confirmar.

			—Pois aínda peor o pon a vosa mercé –manifestou a condesa–, nese caso necesita a miña autorización directa para facer calquera investigación.

			Freixedo oíra da determinación con que a viúva de don Xerome rexía os seus dominios, pero agora comprobaba que todo o que escoitara estaba lonxe de facerlle honor á forte personalidade daquela muller e á seguridade con que trataba os asuntos do seu condado. Debería conducirse con prudencia e humildade, e utilizar con habelencia as súas dotes diplomáticas se non quería naufragar no inicio da encomenda. 

			—Por iso acudín á súa presenza, señora, para solicitarlle humildemente que acceda á nosa petición.

			—Así que o envía o licenciado De la Cantera? –comentou polo baixo a condesa, mentres relía a carta de acreditación, como se estivese reflexionando sobre algún asunto particular relacionado co maxistrado.

			Inés lembraba que o alto inquisidor de Compostela, xunto co doutor Alba, fora un dos participantes, anos atrás, na negociación onde se acordara a venda ao Santo Oficio do pazo que posuía a familia na cidade arcebispal, á beira do mosteiro de San Martiño Pinario. O tal De la Cantera parecíalle un individuo viscoso e pouco de fiar, e se non fose polos bos oficios de Diego Alba estaba segura de que non darían chegado a ningún acordo, e con maior razón despois dos problemas que xa houbera no pasado, ao pouco da morte do conde don Alonso de Zúñiga. Daquela non dubidou en expulsar os inquisidores do pazo compostelán, acusados de abuso de poder. Estaba aínda reflexionando sobre a conveniencia de aceptar o requirimento cando o licenciado Freixedo pediu de novo a palabra.

			—Excelentísima señora, con toda a humildade, somos conscientes de que o método utilizado non é o máis habitual, pero o interese para o bo nome da comarca e dos seus estados merece que atenda esta petición. Estou seguro de que todos sairemos ganando, e comprométome a tela informada dos avances da investigación… se, finalmente, a vosa Señoría permite iniciar as indagacións.

			A condesa observouno con interese, Xoán de Freixedo non se parecía en nada ao licenciado Cantera. De presenza apracible e respectuosa era difícil relacionalo co altivo inquisidor do tribunal compostelán. Fixeran ben en enviar este fiscal, un home comedido e intelixente; se fose ao contrario, estaba segura de que xa estaría de volta co rabo entre as pernas.

			—Está ben, deixo ese asunto nas súas mans, mais desexo que despois dos interrogatorios que realice a súa mercé teña a ben informarme de forma precisa de todos os extremos da investigación.

			—Moitas grazas, señora. Farase coma a vosa Señoría ordena.

			Sen máis requilorios dona Inés despediu o licenciado e desexoulle un bo descanso. Xoán de Freixedo maldicía o momento en que o doutor Alba tivera que saír de visita ás terras do litoral, con el entendíase á perfección e esta misión levaríaa con máis seguridade e liberdade de movementos, e sobre todo con máis tempo e sosego. Sabía dos antigos enfrontamentos da Casa de Monterrei co Santo Oficio e iso implicaba preparar con tempo unha boa estratexia para evitar friccións innecesarias e malentendidos. Por desgraza, a casa condal non era o único inimigo que tiña a Inquisición en Galicia, ata o cabido catedralicio estaba na súa contra. No caso dos condes, quizais a razón máis profunda do distanciamento co Santo Oficio fose a boa relación, dende o inicio, coa orde de Ignacio de Loiola. Eses vínculos explicarían o apoio decidido do III Conde, don Alonso de Zúñiga, á instalación dos colexios da Compañía en Compostela e Monterrei, sen facer caso dos moitos inimigos da nova orde, como a animadversión manifesta que lle profesaban os dominicos. Sabía da aposta decidida dese conde para establecer unha universidade na comarca rexida pola Compañía. Coñecía a merecida fama dos Fonseca, con reputación de hábiles políticos, e sospeitaba que quizais se tratase dunha medida para equilibrar o predominio dominico en Salamanca e controlar, xunto coa Universidade de Compostela, o ensino superior en toda a antiga Gallaecia proxectando a súa influencia ao resto do Imperio. A morte de don Alonso, e a do seu primoxénito Xerome, fixo que o proxecto perdese forza, aínda que escoitara rumores de que dona Inés e o seu fillo maior, o conde Gaspar de Zúñiga, non abandonaran aínda a idea de forma definitiva. A ninguén lle sorprendería que os condes acabasen levando adiante o seu proxecto, era de coñecemento xeral a excelente relación da Casa co rei emperador, especialmente de don Gaspar. O novo conde, a pesar da súa relativa mocidade, revelárase como excelente estratega ao servizo da Coroa, na súa confrontación con Portugal, ata conseguir ser un aliado indispensable para a unificación da península ibérica, coa incorporación da Coroa portuguesa ao Imperio de Castela.

		

	
		
			V

			As primeiras xestións do licenciado Xoán de Freixedo ían transcorrer no colexio da Compañía, a pouca distancia do pazo dos condes, ao sur da acrópole. O fiscal sabía que a orde dispoñía de excelentes contactos na comarca e se houbese algunhas prácticas estrañas á doutrina católica era moi probable que os padres tivesen noticias delas. Canto antes comezase as pescudas antes acabaría aquela estraña encomenda. Despois de almorzar unha cunca de caldo que lle preparou a criada do cura colleu a porta do Sol, ao sur do segundo recinto amurallado, e cabalgou dando un pequeno paseo polo camiño de freixos e olmos que cubrían a calzada real, chegando aos poucos minutos ata as inmediacións do colexio. Era unha edificación nova, de recente construción; o primeiro colexio edificado pola orde en terras galegas e, segundo escoitara Freixedo, o último que aprobara Ignacio de Loiola antes de morrer. O edificio principal constaba dun claustro de boas dimensións e as aulas estendíanse na parte exterior en forma de ele con capacidade para acoller máis de cincocentos alumnos. O fiscal foi recibido sen tardanza polo padre Ares, que non puido evitar un asomo de preocupación pola visita sorpresa; o reitor era plenamente consciente das malas relacións entre o Santo Oficio e a orde de Loiola. Calquera enquisa que implicase a Compañía, realizada a instancias da Inquisición, era suficiente para preocuparse e a presenza do licenciado, sen que mediase ningunha advertencia previa, dabondo para poñerse en alerta. Porén, era mellor adoptar unha posición construtiva e de colaboración, unha actitude que case sempre axudaba a resolver os problemas ou polo menos a non empeoralos. Despois das presentacións de cortesía acompañou o licenciado ata o seu despacho, non había necesidade de causar unha alarma innecesaria entre os demais frades, xa habería tempo de explicar o obxecto da visita se alguén preguntaba.

			—A vosa mercé dirá a que se debe a súa presenza neste humilde colexio. Agardo que non sexa por nada grave.

			Case sen darse conta acababa de cometer o primeiro erro, dar por feito que ocorrera algo. Un proceder que se prometera a si mesmo evitar, pero aínda estaba a tempo de intentar endereitar a xuntanza. Unha cousa eran os bos propósitos e outra manter a compostura diante dun inquisidor sen que se notasen os nervios.

			—Non nos anticipemos aos acontecementos –observou Freixedo, con parsimonia, suxerindo prudencia fronte ao que só era unha mera enquisa–, da gravidade non poderemos falar ata que saibamos algo certo sobre o asunto que investigar. O importante agora é poder entrevistar con discreción a quen poida subministrar algunha información útil. 

			—Claro, licenciado, desculpe; agradezo a súa mesura. Dígame, de que se trata?

			Iso, precisamente, era o que ía intentar facer Freixedo. O asunto que lle encomendara De la Cantera non lle debería resultar de moita relevancia a quen coñecese realmente o país. O que para calquera galego non deixaban de ser inocuos costumes ancestrais tiña a infausta virtualidade de considerarse perigoso polas xentes da meseta, por máis que se lles explicase que certas prácticas, dende tempos inmemoriais, eran consubstanciais á idiosincrasia galaica e que en tal conduta non había nada de maléfico, antinatural ou contrario á relixión. Pero o certo era que, a pesar de todas esas sabias consideracións manifestadas en diversas xuntanzas na casa do tribunal de Compostela, non había indicios racionais de que fose cambiar a mentalidade de determinados inquisidores e funcionarios. En definitiva, a súa obriga inescusable era acatar as ordes do seu superior e darlle curso á encomenda, e iso foi que fixo.

			—Chegou a oídos do Santo Oficio que na comarca se cultivan certas prácticas relixiosas pouco acordes coa ortodoxia cristiá. Ten vostede algunha información ao respecto?

			O padre Ares parecía sorprendido, incluso deixaba asomar un ricto de preocupación no seu rostro. A que se refería o licenciado con prácticas pouco acordes…?

			—Non lembro ningunha noticia cabal desas supostas prácticas, licenciado, pero nestas terras a ignorancia da doutrina da Igrexa é moi notoria e non me sorprendería que algunhas almas perdidas aínda practicasen ritos antigos, máis por descoñecemento que por oposición ás ensinanzas da Santa Igrexa.

			O padre Ares non soubo concretar con certeza que tipo de

